Πίτσα με κολοκυθοανθούς και τυριά από τον Χριστόφορο Πέσκια
Κολοκυθοανθοί, μοτσαρέλα και κασέρι είναι τα βασικά υλικά επικάλυψης αυτής της πεντανόστιμης και απόλυτα καλοκαιρινής πίτσας.
1 κουτ. γλυκού ξηρή μαγιά, 1 κουτ. γλυκού ζάχαρη, 70 ml νερό χλιαρό, 260 γρ. αλεύρι για όλες τις χρήσεις, 1/2 κουτ. γλυκού αλάτι, 50 ml ελαιόλαδο, 2 μπάλες (περίπου 60 γρ.) μοτσαρέλα, στραγγισμένη, σε λεπτές φέτες, 60 γρ. κασέρι, κατά προτίμηση αλμυρούτσικο και πικάντικο (π.χ. Ξάνθης - σε ορισμένα παντοπωλεία), σε λεπτές φέτες, 1 μικρό κολοκύθι, σε λεπτές φέτες, 20 κολοκυθανθοί, καθαρισμένοι από την εσωτερική πορτοκαλόχρωμη σκληρή βάση στο εσωτερικό, προσεκτικά πλυμένοι (σε λεκάνη με νερό) και σκουπισμένοι, 50 ml ελαιόλαδο, φρεσκοτριμμένο πιπέρι
Για την πίτσα με κολοκυθανθούς και τυριά, σε ένα μικρό μπολ ανακατεύουμε τη μαγιά με τη ζάχαρη και το χλιαρό νερό. Αφήνουμε το μείγμα σε ζεστό μέρος για 10 λεπτά, μέχρι να ενεργοποιηθεί η μαγιά (θα αφρίσει λίγο η επιφάνεια του μείγματος).Ρίχνουμε στον κάδο του μίξερ ή σε βαθύ μπολ το αλεύρι, το αλάτι, το λάδι και το μείγμα της μαγιάς και ζυμώνουμε με τον γάντζο ή με τα χέρια για περίπου 5 λεπτά, μέχρι να σχηματιστεί μια λεία και ελαστική ζύμη.Αν η ζύμη είναι πιο σφιχτή, ρίχνουμε 1-2 κουτ. σούπας χλιαρό νερό.Αν όμως είναι πιο υδαρής, προσθέτουμε 1-2 κουτ. σούπας αλεύρι και συνεχίζουμε το ζύμωμα.Πλάθουμε τη ζύμη σε μπάλα, τη λαδώνουμε και την αφήνουμε σκεπασμένη σε ζεστό μέρος για περίπου 20-30 λεπτά, μέχρι να διπλασιαστεί σε όγκο. Την ξεσκεπάζουμε, την ξαναζυμώνουμε ελαφρώς και την αφήνουμε σκεπασμένη σε ζεστό μέρος για άλλα 20 λεπτά, να ξαναφουσκώσει.Ανοίγουμε το ζυμάρι με τα δάχτυλα ή με τον πλάστη σε διάμετρο περίπου 38 εκ. Λαδώνουμε ελαφρώς ένα ταψί (ρηχό, ειδικό για πίτσα, ή τη λαμαρίνα του φούρνου) και απλώνουμε πάνω του τη ζύμη.Προθερμαίνουμε καλά (για τουλάχιστον 10 λεπτά) τον φούρνο στους 200°C, στις αντιστάσεις.Απλώνουμε τα τυριά στη ζύμη και από πάνω αραδιάζουμε τις φέτες κολοκυθιού και τους ανθούς.Ραντίζουμε όλη την επιφάνεια με το ελαιόλαδο. Ψήνουμε για περίπου 15-20 λεπτά στη χαμηλότερη θέση του φούρνου, μέχρι να λιώσουν τα τυριά, να ροδίσει η επιφάνεια, αλλά να ψηθεί η ζύμη και από κάτω.Βγάζουμε από τον φούρνο, πασπαλίζουμε με πιπέρι και σερβίρουμε.Σε φαρδιά και ρηχή κατσαρόλα ζεσταίνουμε 2-3 κουτ. σούπας ελαιόλαδο σε δυνατή φωτιά και σοτάρουμε 2 πολύ ψιλοκομμένες σκελίδες σκόρδου για 15 δευτερόλεπτα.Ρίχνουμε αμέσως 3-4 ντομάτες ώριμες, ξεφλουδισμένες, χωρίς σπόρια και ψιλοκομμένες, και μαγειρεύουμε για περίπου 15 λεπτά, μέχρι να σωθούν τα πολλά υγρά.Προσθέτουμε ψιλοκομμένα φύλλα από φρέσκο βασιλικό ή δυόσμο, ή ρίγανη, ρίχνουμε αλάτι και πιπέρι, ανακατεύουμε και αποσύρουμε από τη φωτιά.
Αλεύρι (ζύμες),Κολοκυθάκια,Τυρί,Χορτοφαγικά